Temas: ENERXíA MEDIOAMBIENTE CAMIñO DE SANTIAGO GANDERíA AGRICULTURA ECONOMíA INDUSTRIA XUNTA ELECTRICIDADE EóLICO\nOs alcaldes da Mancomunidade de Ordes comprometéronse a rexeitar a instalación de parques eólicos na súa comarca. A empresa Capital Energy di cumprir con todos os puntos da lexislación vixente. A asociación Salvemos a Comarca de Ordes fala de posibles fraudes na creación dos parques.\nPor Moncho Mariño | SANTIAGO DE COMPOSTELA | 22/10/2019 | Actualizada ás 14:00\nO pasado día dez de outubro os concellos da Mancomunidade de Ordes comprometéronse de maneira conxunta, a rexeitar os proxectos de parques eólicos previstos dentro da súa comarca. A plataforma Salvemos a Comarca de Ordes (SCO). Aire, auga e terra limpas, reuniuse cos alcaldes dos sete municipios, segundo a plataforma “para abordar a preocupación veciñal derivada da inminente saída a exposición pública de varios parques eólicos e novas liñas de alta tensión”, tal e como sinalaron nun comunicado enviado pola propia asociación.\nAlcaldes da Comarca de Ordes con pancarta contraria aos eólicos | Fonte: SCO\nOs motivos que alega Salvemos a Comarca de Ordes, son que as liñas de alta tensión que atravesarían a comarca poñerían en perigo “os intereses económico-sociais dunha zona rural considerada pola propia Xunta como de especial interese agrario”. A empresa promotora, Capital Energy, alega pola súa parte que dita instalación non prexudica en ningún caso, a produción agraria da comarca, ademais de engadir que se cumpre con toda a legalidade vixente.\nA comarca de Ordes é unha zona gandeira e agrícola que está derivando a súa produtividade cara un modelo de produción ecolóxica. Logo que a construción e outros sectores económicos crebasen, a agricultura ecolóxica é actualmente o eixo laboral e de ingresos para a zona. A partir de 2020, a Política Agraria Común (PAC) da Unión Europea, incidirá neste tipo de explotacións agrogandeiras. “O que temos é a instalación duns aeroxeneradores que anularía a produtividade deses terreos como espazo agroecolóxicos” di Leandro del Río, asesor de Salvemos a Comarca de Ordes. “As pas soltan partículas, os motores soltan aceite e as liñas eléctricas de evacuación crean campos electromagnéticos e mesmo se están estudando efectos sobre o gando por culpa do ruído deses aeroxeneradores”.\nXabier Monteagudo, representante de Capital Energy en Galicia, sinala que “temos varios proxectos a tramitar en Galicia, uns trinta e catro, o que non quere dicir que saian todos”, non obstante “están en trámite os proxectos express que son os que saíran a poxa de 2017 e 2018, nós estamos dentro dos ordinarios”. Estes procedementos afectan ás empresas que non teñen potencia dentro da poxa do Ministerio de Transición Ecolóxica.\nEólicos de Paradela (Lugo). CEDIDA\nSalvemos a Comarca de Ordes denuncia tamén que o tipo de aeroxeneradores que se quere instalar “non existen ata o momento en ningún lugar de España” sinala del Río. “A súa altura é de 204 metros ata a punta da pa, ademais a súa área de afección, mínimo 200 metros segundo o plan eólico de Galicia, mais estas empresas queren aumentar en varios quilómetros”. Outra das eivas apuntadas aos parques eólicos é ter que solicitar permisos ás empresas para actividades que se desenvolvan perto dos xeradores. Xunto a isto, sinalan desde SCO, o valor das terras baixaría un 50%. No caso das liñas eléctricas, no lugar de Mesón do Vento está instalada unha subestación eléctrica desde a que se distribúe a produción eléctrica de Galicia a outros lugares, incluíndo Castela e Portugal, din da asociación SCO.\n“Sobre a altura das torres, a tecnoloxía mellorou e tamén a maior altura máis enerxía, por tanto, unha torre máis alta pode substituír a dúas das antigas” explica Xavier Monteagudo. Sobre a superficie afectada, Monteagudo sinala que non é certa a afectación a unha superficie de grandes dimensións. “Cada muíño afecta á zona que afecta, a plataforma, a base e o voo das pas, fóra de aí pódese facer o que se queira, mesmo debaixo do voo, mais é certo que a poligonal dos parques en conxunto pode afectar a unha área ampla a efectos administrativos”.\nPodería negarse un propietario ao paso dunha liña eléctrica ou a instalar un aeroxenerador? “As entidades locais non poden facer moito porque son proxectos supramunicipais e estamos ao que diga a Consellería de Industria” sinala Leandro del Río. “E todo isto sen contar coa afección ao Camiño Inglés cara Santiago, a afección á paisaxe e á fauna”.\n“Cinguímonos á lexislación, pode darse o efecto de sombra, a SCO di que pode afectar ás casas, eu dubídoo” di Monteagudo. “Se é así, o informe de impacto ambiental dirao e correxirase, os muíños están onde di a normativa, a 500 metros dos núcleos”. Sobre a afectación á economía agraria Capital Energy di que se pode aproveitar o espazo debaixo do voo agás para a plantación forestal, “nós pagamos iso moi por encima do valor forestal que se lle poda sacar” aos terreos debaixo das pas. O pagamento é un aluguer en que se abona ano a ano aos propietarios. “O tendido que pasa polo Camiño Inglés ten que ir soterrado, tal como di a lexislación”.\nA asociación Salvemos a Comarca de Ordes cuestiona ademais que a produción de enerxía eléctrica compense as posibles perdas para o sector agrogandeiro. “Un muíño que podan instalar en Casa Grande de Xanceda non cubre unha doceava parte do que produce nun ano esa explotación agraria” sinala del Río. “Se o sector agrogandeiro se ve afectado, o sector de servizos ao seu redor tamén se vería moi afectado”. Por que os sete alcaldes da comarca se comprometeron a rexeitar o plano eólico? “Porque a asociación SCO se reuníu con eles e entenderon as consencuencias de máis de cincuenta muíños nos seus concellos”.\n“Descoñecemeos os rendementos económicos por exemplo de Casa Grande, e se houbese un muíño nos seus terreos, só afectaría ao terreo onde estivese instalado” sinalan en Capital Energy. “Non afectaremos a toda a explotación, como moito unha hectárea que nós lle pagaremos o aluguer moi por encima do que podan darlle os pastos e que poderán seguir explotando”. O proxecto de instalación responde ao plan de zonas de xeración eólica da Xunta de Galicia do ano 2000.\nGREEN CAPITAL POWER E O PLANO EÓLICO QUE NON FOI\nActualmente a empresa que desenvolve a promoción dos parques é Capital Energy. A empresa que estaría interesada en explotar os muíños é Green Capital Power, empresa xestionada polo industrial Jesús Martín Buezas. Esta mesma empresa fora a que no seu día recorrera o plano eólico do recén elixido primeiro goberno Feijóo, que buscaba así tombar o plano eólico do bipartito. A iniciativa da primeira administración Feijóo custoulle varias indemnizacións á Xunta de Galicia pola anulación do plan que no seu día presentara o goberno PSOE-BNG.\nA proposta actual de instalación ten que pasar por unha serie de “filtros” e informes previos á súa autorización. A cuestión é que existen dúas vías para pedir autorización. Os proxectos de menos de 50 Mega Watios son competencia do goberno autonómico, os de máis de 50 Mw son competencia do Estado.\n“Temos solicitado acceder aos expedientes da Consellería de Industria sobre este proxecto, din que non existen eses expedientes dentro do departamento”, pola contra “a mesma empresa recoñeceu que os expedientes si están desde finais de 2017” explica del Río que engade: “a administración autonómica modificou o plano eólico a través da lei de iniciativas empresariais de Galicia”. Ademais, del Río sinala que “a empresa recoñeceu que fraccionaron un só proxecto en varios proxectos máis pequenos, que ademais está gravado”. A partición en proxectos máis pequenos sería considerada unha fraude. Unha sentenza do Tribunal Supremo declaraba ilegal esta práctica. Os motivos detrás serían “que así instalaban a través da Xunta por teren menos potencia e menos problemas”.\nCapital Energy presentou o acutal proxecto á Dirección Xeral de Industria e reiteran que a potencia inferior a 50 Mw se tramita a través da Consellería de Industria e a superior aos 50 Mw a través do Ministerio. “Hai anos esta empresa solicitara parques de máis de 50Mw que están desistidos desde 2018”. É dicir, a empresa renunciou a desenvolvelos nos terreos onde se queren instalar os novos proxectos. “Non se fraccionaron eses proxectos noutros máis pequenos, non se pode facer, ademais aqueles proxectos antigos estaban mal plantexados, mesmo o recoñeceu a empresa” recorda Monteagudo.\n“Reunímonos cos veciños de Buscás, afectados polo parque de Solpor, e alí apareceron os de SCO, e logo levaron eles a voz cantante, os que facían as preguntas” di Monteagudo. Preguntado se nesa reunión había unha cámara gravando, o portavoz de Capital Energy di que “efectivamente” e insiste en que “cumprimos a normativa”.\nALUGUERES DE LIÑAS\nA subestación de Mesón do Vento, que pertence a Red Eléctrica Española, REE, sería paso obrigado para as liñas eléctricas vinculadas aos parques eólicos. “Estas liñas eléctricas que teñen eles permitirían evacuar os parques eólicos do norte da provincia da Coruña e Lugo” sinala del Río, e ese transporte da enerxía “ten unha peaxe, aí está o negocio”. A explotación eólica, segundo a SCO non sería rendible, “hai anos Fenosa Win medira unha cantidade de 1.800 horas de enerxía, esta outra compañía di que pode haber máis de 3.000, non nos cadra”. Xabier Monteagudo, de Capital Energy, confirma que as medidas de enerxía tomadas na zona eran de máis de 3.000 horas anuais.\n“Como pode haber recurso eólico nunha zona onde non hai? A única explicación que vemos son as liñas de evacuación que compensen esa instalación” razona del Río. As sospeitas recaen por tanto nos novos tendidos que se instalen en paralelo aos muíños, que poderían ser alugados para transporte de enerxía eléctrica.\n“Os aeroxeneradores agora son máis eficientes por máis tamaño e así renden mellor con eses ventos”, sinala Monteagudo. Sobre a subestación “non hai que pagar aluguer a REE polo uso da subestación, tes que pagar o novo tendido e as instalacións que fagas na mesma subestación, cando pagas peaxes é cando usas as liñas doutras compañías privadas”. Ademais engade que agora mesmo o prezo do Mw hora é de 42 euros, cando hai anos estaba subvencionado e chegaba a 80 euros. Tamén teñen en conta desde as compañías eléctricas que a tecnoloxía para a instalación e funcionamento dos muíños, hoxe en día é máis barata.\nEólicos de Paradela. CEDIDA - Arquivo


Señardade - Librería Abrente\nSeñardade é un traballo, como o seu nome indica, de nostalxia, sobre todo dos últimos anos nos que a poeta pasou separada do seu esposo que, por motivos laborais, tivo que marchar a traballar fóra de España.\nCategorías Literatura, Novidades\tEtiquetas Poesía, poesia toxosoutos\nNo poemario mestúranse os diversos estados da alma que terá que soportar e o peso dunha vida en soidade. A ilusión do reencontro, a tristeza da partida, o desánimo, as dúbidas, o profundo namoramento…\nAparecen tamén figuras moi próximas á poeta como a súa nai ou a súa irmá, os seus apoios. Unhas pinceladas de fe mesturadas coa tradición. Unha declaración de amor a Santiago de Chile, terra do seu marido. Ferrol, a súa terra, e sobre todo a Pontedeume. Paisaxes e tradicións eumesas que achegan a paz e a melancolía propias desta Señardade.\nAlejandra Bellón Tenreiro


Mexillon de Galicia | A DOP estará presente en Conxemar\nA DOP estará presente en Conxemar\nEstás en Inicio » Arquivo de novas » A DOP estará presente en Conxemar\nTras un ano sen poder celebrarse como consecuencia da pandemia, Conxemar volverá converter a Vigo durante os días 5, 6 e 7 deste mes de outubro en punto de encontro do sector do mar de todo o mundo.\nA este escenario acudirá de novo a DOP Mexillón de Galicia. Conxemar é unha gran oportunidade para mostrar ante un público profesional e internacional os valores que converteron a Mexillón de Galicia nun selo de referencia no mercado, que garante a orixe galega do mexillón e unha calidade superior, atributos que achegan un valor engadido ao que o consumidor non quere renunciar e tampouco as empresas que comercializan mexillón co noso distintivo.\nOs visitantes que pasen durante estes tres días polo expositor da DOP poderán coñecer as particularidades que fan de Mexillón de Galicia un alimento único (unha produción totalmente natural, a riqueza en nutrientes das rías galegas, os controis de calidade aos que está sometido…). Igualmente informaráselles das súas extraordinarias cualidades nutricionais e como identificalo sen posibilidade de erro entre as diferentes ofertas do mercado, grazas ao seu inconfundible distintivo. Tamén estarán ao dispor dos profesionais os diferentes formatos comerciais dos mexillóns amparados polo noso selo de calidade.\nParticipar en Conxemar ofrece ademais a oportunidade de captar novas compañías que teñan interese en acreditarse para comercializar Mexillón de Galicia. Igualmente, estableceranse contactos con empresas de distribución alimentaria para ofrecerlle a adquisición do noso produto. De aí sairá unha relación que se entregará ás empresas certificadas para que continúen o labor comercial de acordo coas súas estratexias.\nA foto corresponde ao stand de 2019.


Casa Insights Tarxeta prepagada dixital: unha opción cómoda e segura para o pago en liña\nHora de actualización: Ago 29, 2020, 06:42 (UTC+03:00)\nCo tráxico suceso da pandemia COVID-19, a distancia social da sociedade comeza a converterse na norma onde a maioría das nosas actividades se realizan na casa e en liña. Isto leva a unha necesidade constante dunha opción segura e conveniente para os pagamentos en liña. Normalmente, a resposta é obter unha tarxeta de débito ou crédito, con todo, como pode obter unha tarxeta para estes fins se non pode saír da casa? A resposta é bastante sinxela, obtén unha tarxeta dixital de prepago.\nQue son as tarxetas dixitais de prepago?\nAs tarxetas dixitais prepagadas, tamén coñecidas como tarxetas prepagadas virtuais, prodúcense en liña e envíanse por correo electrónico tarxetas para realizar transaccións en liña. Este tipo de tarxeta é tan capaz como calquera tarxeta de débito e crédito normal con números de tarxetas similares e un código de valor de verificación de tarxeta (CVV), incluso ven con seguridade 3D para medidas de seguridade. Polo tanto, podes facer compras en liña con tarxetas dixitais de prepago sen preocuparte polos ciberdelincuentes.\nTarxetas dixitais de prepago, un concepto novo pero moi familiar\nAsí como suxeriu o nome da tarxeta prepagada, cada tarxeta terá unha conta virtual e tería que recargar a tarxeta prepagada antes de realizar calquera compra, pero unha vez que se cargue o diñeiro, xa está lista para ser usada como a carteira. ou calquera tarxeta de débito que teña contigo.\nQue vantaxes me proporcionan as tarxetas dixitais de prepago?\nPrimeiro de todo, a tarxeta dixital prepagada "DSBC Financial Europe" UAB ("DSBC") está aprobada por Mastercard, recoñecida mundialmente, polo que as nosas tarxetas son capaces de facer compras en liña ao contido do seu corazón.\nCada unha das nosas tarxetas dixitais ten unha conta virtual Mastercard de prepago para que poida recargar facilmente a nosa rede DSBC e non hai límite de onde pode mercar ou de que país é. Sabemos que xa tes o suficiente no prato durante este período de dificultades, déixanos encargarnos do pago en liña.\nTarxeta dixital para acceso rápido e transaccións seguras en liña\nAdemais, non precisa preocuparse por acostumarse á nova tarxeta nin pasar o tempo entendendo como funciona, a nosa tarxeta prepagada dixital ten funcións e o aspecto dunha tarxeta de débito normal, cunha distinción é que non pode mantela na palma da túa man.\nNon tería que levar unha tarxeta adicional contigo, a súa tarxeta e a súa conta están seguras no seu teléfono e na nosa rede de banca por internet, eliminando o risco de roubar tarxetas ou extraviadas. A súa tarxeta estará sempre protexida tanto pola seguridade do seu teléfono como pola nosa autenticación de dous factores. Esta é unha opción cómoda e segura para mercar.\nUsar unha tarxeta prepagada significa que terías que recargar a túa tarxeta de cando en vez, o que tamén significa que estás a protexer outra capa usando a conta virtual, mesmo coa información filtrada do sitio web, o criminal só pode acceder ao teu prepago conta da tarxeta e non o saldo total da conta.\nPor que debería escoller a tarxeta dixital de prepago de DSBC?\nHai moitas institucións que che ofrecen a oportunidade de abrir unha tarxeta dixital. Non obstante, hai certas cousas que debes ter en conta ao abrir un, a saber, a seguridade e facilidade de acceso tanto para recargas como para gastos.\nCunha institución financeira de confianza como DSBC, pode estar seguro de que a cada paso do camiño está protexido das ameazas cibernéticas e o máis importante é que non se preocupe por saír de casa para facelo, o que pode ser un verdadeiro salvavidas. cando se trata de liñas telefónicas e colas en bancos durante a pandemia. Recibirás unha tarxeta prepagada instantánea no teu correo electrónico e todo o que tes que facer é activala a través da nosa banca por internet.\nNoso tarxeta prepago dixital pode ser xestionado sen esforzo da nosa DSBC líquido bancario Internet e os nosos programas en calquera lugar que quere, eliminando o risco de instalación de terceiros ou aplicacións sospeitosos no seu teléfono. Outra vantaxe de usar o mesmo sistema tanto para tarxetas de conta corrente como de prepago é que a súa tarxeta recibirá a mesma protección superior que a súa conta corrente.\nOfrecemos a mellor seguridade que pode obter a súa tarxeta prepago dixital\nDebido á natureza dunha tarxeta prepago, terías que recargar a tarxeta de cando en vez, pero isto non sería un inconveniente con DSBC porque, a diferenza de calquera outra tarxeta prepago, as tarxetas dixitais de DSBC forman parte da nosa rede e podes facer transferencias cando queiras e a túa solicitude faríase en segundos, incluíndo a recarga e retirada das túas tarxetas dixitais.\nPor último, pero non menos importante, sempre hai o momento en que non podemos recollernos e podemos esquecer o noso número de tarxeta ou o código CVV; nese momento pode contactar connosco a través do noso teléfono directo ao +370 5 240 5555 ou enviarnos un correo electrónico. en [email protected] para recuperar facilmente calquera información da súa tarxeta dixital. É posible que haxa algún proceso para asegurarse de que vostede está enviando a solicitude, así que siga connosco.\nComo se pode obter unha tarxeta dixital?\nEntón agora entendiches o propósito dunha tarxeta dixital e queres telo mentres te preguntas o difícil que pode ser o proceso, entón a resposta non é nada difícil. Non é preciso mercar tarxetas prepagadas en liña a través de sitios web de terceiros. Se tes unha conta corrente connosco, pedir unha tarxeta prepago é tan sinxelo como enviar aos nosos xestores de relacións un correo electrónico solicitante e recibirás a túa tarxeta prepago ao instante.\nSe aínda posuíches unha conta connosco, só tes que seguir os nosos 4 sinxelos pasos para abrir unha conta corrente:\nPaso 1: Encha o formulario de rexistro na nosa páxina web\nPaso 2: Envíanos os teus documentos necesarios\nPaso 3: organizaremos unha entrevista remota para fins de identificación\nPaso 4: recibirás un correo electrónico de confirmación\nUnha vez que teñas unha conta connosco, podes solicitar unha tarxeta prepago en liña e o teu número de tarxeta enviaráselle por correo electrónico en poucos minutos sen problemas.\nEntendemos que é un momento difícil para todos, polo que o noso proceso de apertura de conta pódese completar en liña sen esforzo. Se algunha vez precisas axuda, a nosa liña telefónica estará sempre alí para apoiarte, como un mostrador bancario normal, excepto que traballemos as 24 horas.\nTarxeta Virtual Tarxeta dixital prepago Tarxeta de pagamento Tarxeta dixital segura Fácil de abrir e xestionar


asentar /verbos/asentar.html verbo transitivo1 Colocar [algo] de maneira que quede fixo e seguro. Asentar os alicerces dun edificio. SINÓNIMO sentar2 figurado Confirmar e xustificar [algo que se di ou fai] con probas, razóns, fundamentos etc. Asentou a tese nunha ampla documentación. SINÓNIMOS apoiar, basear, fundar3 figurado Dar firmeza a [algo]. Asentar as ideas.4 Tomar nota por escrito de [algo]. O notario asentou o acordo.5 Incluír ou facer incluír o nome de [alguén] nunha lista ou rexistro cun determinado fin. Asentou o fillo no Rexistro Civil o mesmo día do nacemento. SINÓNIMOS inscribir, rexistrar verbo intransitivo6 [Cousa] quedar apoiada de forma firme e segura. Non creo que o poste asente ben nese terreo.7 [Líquido] tornarse claro ao iren para o fondo as partículas en suspensión que o toldan. O viño xa asentou.8 [Algo] ser adecuado, resultar ben en alguén. Ese vestido aséntalle moi ben. SINÓNIMO sentar verbo pronominal9 Ter a súa base en algo. A muralla aséntase en terreos pouco firmes. SINÓNIMOS apoiarse, descansar10 Fixar a residencia ou quedar nun sitio para vivir. Decidiu asentarse naquela cidade. SINÓNIMO establecerse, CONFRÓNTESE instalarse11 figurado [Cousa] ter a súa base ou fundamento noutra. A acusación aséntase en probas sólidas. SINÓNIMOS apoiarse, basearse, fundarse FRASES E EXPRESIÓNS CON asentar Asentar as costelas Bater en alguén. Encargáronme que lles asente as costelas. Asentar as costuras Reprender ou castigar duramente. Mandáranos á cadea para lles asentar as costuras. Asentar un pau Dar un golpe. Cando estaba descoidado asentoulle un pau nas costas.


Pontevedra ten pendente de cobro 32 millóns en taxas e impostos que os cidadáns non pagaron - Pontevedra Viva\nPontevedra ten pendente de cobro 32 millóns en taxas e impostos que os cidadáns non pagaron\nDomingo 10 de Marzo, 2019 ás 07:11 do Domingo 10 de Marzo, 2019\nPontevedra logrou recadar, a través da denominada vía executiva, un total de 3.986.427 euros durante o pasado ano 2018. Así se recolle no informe anual da empresa Recyges, encargada de reclamar a falta de pagamentos en nome do Concello aos seus contribuíntes. As débedas tramitadas no pasado exercicio, con todo, rozaron os 7 millóns.\nCon estes datos, o informe reflicte que os pontevedreses ao 21 de decembro de 2018 deben ás arcas municipais, en recibos de impostos e taxas que non abonaron voluntariamente, 32 millóns de euros. Son tres millóns máis que a finais de 2017.\nComo é habitual, a maior parte das débedas recuperadas son as máis recentes. Dos 27.496 recibos e liquidacións impagados, ata dous terzos eran dos anos 2017 e 2018. Pero tamén se cobraron 8.819 euros que, sumados os intereses de demora, corresponden a 126 falta de pagamentos que se xeraron entre os anos 2000 e 2005.\nO IBI, o imposto que grava as propiedades inmobiliarias, volve ser un ano máis o que xera máis falta de pagamentos e, como consecuencia, tamén máis ingresos pola vía executiva. Así chegaron 1.514.851 euros, un 38% do total das débedas saldadas no último ano.\nOutros 669.474 euros corresponden a falta de pagamentos dos recibos de auga e lixo, 471.767 euros á viñeta dos vehículos, 572.920 euros a recargas e intereses varios, 241.151 euros polo imposto de actividades económicas, 205.190 euros a multas de tráfico, 161.317 euros polo imposto de plusvalía e 111.872 euros polo imposto de construcións e obras.\nO informe recolle ademais outros ingresos por débedas relacionadas con veladores (18.963 euros), o IVE (18.886 euros), vaos (21.854 euros), as cotas de urbanizacións (9.516 euros), canons (21.804 euros), valos publicitarios (24.666 euros), postos en feiras e mercados (20.819 euros) ou servizos de extinción de incendios (50.862 euros).\nEMBARGOS DE CONTAS E BENS\nAo non afrontarse estas débedas de maneira voluntaria, Pontevedra logrou recadar uns 673.202 euros tras decretarse o embargo de 5.029 contas bancarias. Este trámite levantouse nun prazo de apenas vinte días para 131.639 euros, despois de que os morosos pagasen o diñeiro debido ou se xustificase que eran cantidades inembargables, segundo a lei vixente.\nAdemais, embargouse o soldo de contribuíntes que non pagaron -aínda que na maior parte dos casos non foi posible por non estar a traballar xa, cobrar menos da cantidade embargable ou ter xa embargo sobre este salario-, deuse orde para embargar 16 vehículos e expedíronse outras 12 ordes de captura para coches.\nNo caso dos inmobles, notificáronse as dilixencias de embargo a 42 persoas e presentáronse 12 anotacións preventivas no Rexistro da Propiedade de Pontevedra; mentres que 1.135 contribuíntes viron embargadas as súas devolucións de Facenda por valor de 291.165 euros. Outros 185.711 euros cobráronse a través de concursos de acredores.\nPontevedra recadou 4,3 millóns pola vía executiva en 2019, a maior cantidade en dez anos\nA revisión de vaos revela case 3.000 en Pontevedra, mil máis dos rexistrados\nPor Alejandro Espiño | Sábado 6 de Abril, 2019\nRecyges prorroga un ano máis a xestión do servizo de recadación municipal en Pontevedra


Copa Deputación fútbol sala | Periódico Barrios\nCidade de Ourense e Os Peares, vencedores da Copa Deputación\nA fase final celebrouse en Manzaneda\nOs días 24 e 25 de xuño celebrouse a fase final da Copa Deputación de fútbol sala en Manzaneda.\nO día 24 tiveron lugar as semifinais. En canto ás femininas o Cartelle venceu ao Pazo Tizón Carballiño por 8-2; o Cidade fixo o propio co Verín por 5 a 0.\nTrala semifinais femininas foi o turno para as masculinas. Na primeira, o Pub Área 12 logrou o pase á final nos penaltis diante do Piñor e tras empatar a tres goles no tempo regulamentario. Na outra semifinal Os Peares dobregaron a Os Escornaboys por 5-8.\nXa o día 25 celebráronse as finais. A primeira delas reuniu na cancha ao Cartelle fronte o Cidade de Ourense. Varias lesións en xogadoras do Cartelle fixeron que custáralles competir o que valeu para que o Cidade de Ourense lograra unha cómoda vitoria e se alzara coa Copa Deputación.\nEn canto á final masculina está decantouse do lado do equipo dos Peares, que venceron por tres goles a cinco ao Pub Área 12 Xinzo.\ncartelle, Cidade de Ourense, copa Deputación, fútbol sala, Manzaneda, os escornaboys, Os Peares, Pazo Tizón Carballiño, piñor, Pub Area 12, Verín


Trátase dunha actividade de ocio con premios de 50 € para estimular o consumo no comercio e na hostalería do Porriño\nA Xunta, a Autoridade Portuaria de Vigo e Zona Franca participaron esta semana na reunión da comisión de seguimento desta área loxística e industrial. Os tres promotores da PLISAN manter as condicións do concurso de 2019, cando se adxudicou un 20% do solo da Plisan. O Instituto Galego de Vivenda e Solo comprometeuse a iniciar a vindeira semana a redacción dos pregos que permitirán a comercialización das parcelas.\nA Comisión de Seguemento da Evolución da COVID-19 en Mos, integrada polo goberno local e técnicos municipais, acordou esta semana manter pechados os furanchos de maneira temporal. Anunciou tamén a realización de "tests de saliva" entre os adolescentes mosenses nas farmacias do municipio.\nO Concello de Mos anuncia o remate das obras de instalación do saneamento na estrada Alto de Barreiro-Santiaguiño "en dúas semanas"


O prazo de inscrición abre o 4 de marzo\nO Concello de Vigo informa de que o vindeiro 9 de marzo a un paseo literario guiado por Francisco Castro, autor da novela "Tes ata as 10", que nos levará polos principais espazos onde transcorre a trama.\n"Tes ata as 10" conta a historia de Antonio, un home que recibe un correo electrónico do seu pai cando apenas levaba un día falecido. A partir de ese suceso, o autor constrúe unha trama que contén, á súa vez, moitas historias distintas. A través de correos electrónicos, cartas e outra clase de pistas misteriosas e sorprendentes, o seu pai, morto, ou quen está a facerse pasar por el, vai obrigando a que o protagonista investigue un terrible asunto do pasado que quedou sen resolver.\nO punto de saída do paseo literario é a Praza da Constitución con destino a Porta do Sol, ao edificio onde estaba situado "El Pueblo Gallego", que serviu de inspiración para recrear o "Eco de Vigo", o xornal onde traballa o pai do protagonista da novela. O percorrido seguirá cara o teatro Gracía Barbón, para parar na antiga Churrería Bonilla de camiño cara a rúa Lois Taboada, rúa que albergaba a enigmática imprenta da historia. Tras o paso pola Praza de Compostela e o Porto Deportivo, finalizará o percorrido na estatua de Xulio Verne, protagonista da cidade e da novela.\nAs prazas están limitadas a 50 polo que a súa reserva estará dispoñible dende o luns 4 de marzo, en horario de 9 a 14 h, a través do teléfono 986 810 281.


Camiño de Santiago. O Camiño de Santiago é un conxunto de ví\nⓘ Camiño de Santiago. O Camiño de Santiago é un conxunto de vías de acceso de peregrinos a Santiago, creado a partir da descuberta dos supostos restos do Apóstolo ..\nⓘ Camiño de Santiago\nO Camiño de Santiago é un conxunto de vías de acceso de peregrinos a Santiago, creado a partir da descuberta dos supostos restos do Apóstolo no lugar do Libredón, en Santiago de Compostela, durante o reinado de Afonso II. O Camiño Francés e as rutas francesas do Camiño foron declarados pola Unesco Patrimonio da Humanidade en 1993 e 1998 respectivamente.\nO primeiro foi o Camiño Primitivo, que, ao parecer, foi o que seguiu o rei Afonso II de Oviedo na súa peregrinación a Santiago inaugurando esta vía dun xeito politicamente interesado.\nO Camiño Francés, que transcorre pola meseta entrando na península por Roncesvalles e en Galiza polo Cebreiro e que foi o que desprazou en importancia aos anteriores ao facerse máis segura a ruta da meseta polo avance da Reconquista.\nA Vía da Prata ou Ruta da Prata, por onde viñan os peregrinos do sur da península Ibérica e que continuaban en Galiza polo camiño do sueste que ía dende A Gudiña.\nano 813 tivo lugar o acontecemento relixioso máis importante da Europa cristiá medieval, o descubrimento en Galiza, dunha arca cuns restos que foron atribuídos ao apóstolo. Segundo a tradición cristiá, nese ano o ermitán Paio albiscou nas inmediacións do castro Libredón antiga Santiago de Compostela unha estrela posibelmente un fogo fatuo sobre unha arca de mármore. Avisado o bispo de Iria Flavia, Teodomiro, este acudiu axiña ao lugar, identificando os restos atopados como o corpo decapitado do Apóstolo Santiago. Este inventio foi, a seguir, atendido polo monarca galego-ovetense, Afonso II 791-842, quen, tras peregrinar ao sartego no mesmo ano, ordenou edificar unha igrexa arredor da tumba "santa" e estableceu unha comunidade relixiosa permanente, espallando a nova por toda a cristiandade europea. O culto a Santiago esténdese por Galiza e Asturias. Afonso III o Magno, que peregrinou no 872 e volveu no 874 coa raíña Ximena, ordenou edificar unha nova basílica, que consagraron ano 899 e é no seu reinado cando a peregrinación cara a Compostela chega ata os Pireneos. A Diocese de Iria e o seu titular convertéronse na máis poderosa administración eclesiástica non só da Gallaecia altomedieval, senón de toda a península ibérica, acrecentando o seu poder coas constantes doazóns por parte dos monarcas á igrexa compostelá.\nNo século X comezou a desenvolverse o camiño francés, coa chegada de peregrinos de Tours, Limoges Le Puy, e mesmo a mediados do século chega en peregrinación o bispo de Le Puy, Gotescalco, un dos primeiros peregrinos de nome coñecido.\nA comezos do século XI, Sancho III O Maior fixou o trazado definitivo do Camiño de Santiago, ao librar de incursións musulmás a zona comprendida entre os Pireneos e Nájera e aproveitar o trazado dunha antiga vía romana que substituíu o percorrido anterior que cruzaba Áraba. Tamén a el se lle debe a influencia cluniaciense por todo o camiño. Convertida no terceiro centro de peregrinación da Cristiandade - só despois de Xerusalén e Roma -, foi a partir do século XI e principalmente XII, cando desde numerosos puntos de Europa comecen a chegar peregrinos, ben desde Occitania, Francia, Navarra ou Aragón-Cataluña vía terrestre, ben desde as Illas Británicas, Escandinavia, ou Alemaña vía marítima. Afonso VI de León e Castela e Sancho Ramírez de Navarra, tamén no século XI, dotaron de infraestruturas as vilas polas que pasaba o camiño: construción de hospitais para os peregrinos, pontes, melloras no trazado viario, e favoreceu as repoboacións das cidades do camiño, en especial con francos e eximindo do pago dalgúns portádegos ós peregrinos.\nEn 1996 publícase a Lei 3/1996, de 10 de maio, de protección dos camiños de Santiago, que por primeira vez recoñece as outras rutas e non só o Camiño Francés.\n4. Influencia do Camiño no desenvolvemento de Santiago\nO fenómeno xacobeo foi decisivo na conformación cultural-económica do reino de Galiza, debedor en gran medida ao auxe conseguido durante a titularidade de Diego Xelmírez 1100-1136 convertendo Compostela en sé metropolitana ano 1122, a máis importante dignidade de todo Occidente despois de Roma. Arredor do sepulcro apostólico medrou non só unha catedral - centro artístico-relixioso de primeira magnitude - senón unha vila e posteriormente unha cidade, perfectamente establecida na Baixa Idade Media, cunha actividade comercial derivada da súa condición de cidade santa, onde se coroarían reis galegos, onde medraría a grande escola galego-portuguesa, e onde reside desde a Idade Media a capital de Galiza. Os estudos histórico-arqueolóxicos levados a cabo no século XX na propia catedral revelaron, non obstante, que desde época galaico-romana e sueva, Compostela fora un lugar relevante onde xa se soterraban importantes dignidades civís ou relixiosas moito antes do ano 813, o que motivou a diversos especialistas a defender que o corpo atribuído ao apóstolo Santiago fora en realidade o de Prisciliano, patriarca da igrexa galega, decapitado en Tréveris ano 385.\n4.1. Influencia do Camiño no desenvolvemento de Santiago Visitantes\nPáxina oficial en galego\nMapas informativos do Camiño. en castelán\nWikipedia: Camiño de Santiago


91 artistas nacionais participan nun dicionario sobre arte editado pola Universidade - Pontevedra Viva\nPresentación de "Arte: Diccionario Ilustrado" na Casa das Campás\n91 artistas nacionais participan nun dicionario sobre arte editado pola Universidade\nMércores 28 de Novembro, 2012 ás 16:21 do Mércores 28 de Novembro, 2012\nUn dicionario para unha soa palabra. O grupo de investigación liderado polo profesor Juan Fernando de Laiglesia, dependente do Departamento de Escultura da Universidade de Vigo, vén de editar a obra Arte: Diccionario Ilustrado, na que preto de 100 artistas de todo o territorio español achegan a súa definición persoal do que entenden por esta disciplina.\nAínda que todas as entradas deste dicionario reflexionan sobre o mesmo concepto, "cada unha está escrita por un autor diferente", sinalou de Laiglesia, co obxectivo de converter esta publicación en referente no mundo da arte contemporánea. "Do mesmo xeito que o Dicionario da Real Academia Española é a guía para a lingua española, nós tamén quixemos facer norma e creamos outro DRAE, neste caso o Dicionario Recursivo da Arte Española", explicou o coordinador da publicación.\nA mesma pregunta, 'que é arte?', foi respondida por 91 artistas e profesores universitarios entre os que se atopan pintores, escultores, performers ou videoartistas tales como Marina Núñez, Fernando Sánchez Castillo, Concha Jerez, Isidoro Valcárcel, Menchu Lamas, Soledad Sevilla, Eva Lootz, Fernando Sinaga, Bartolomé Ferrando, Juan Luis Moraza, Xosé Freixanes ou Ana Soler, entre outros.\n"Presenta un modelo de visión moi poliédrica da arte contemporánea, un reflexo da actitude artística destes momentos", apuntou Javier Tudela, director do Departamento de Escultura, que definiu a obra como "un proxecto xeneroso e de enorme ambición" dado o número de autores que participan.\nCada definición consta dun texto escrito sobre o que este modo de expresión lle suxire a cada autor acompañado dunha selección de imaxes do seu propio traballo artístico, o que deu lugar, nuns casos a reflexións paradigmáticas "dignas dun dicionario normativo" e noutros a "auténticas confesións" do que supón para eles esta disciplina, o que provoca ao mesmo tempo que cada lectura "mude a paisaxe do que se explicara na entrada inmediatamente anterior", síntoma directo do que está sucedendo na arte contemporánea.\nO resultado, "unha coidada" edición con máis de 400 páxinas e centos de imaxes a cor envoltas nun índice temático despregable, obra de Juan Luis Moraza no que se recollen, ordenados por categorías e cores, os case 1000 conceptos que os autores empregaron para definir a arte. "Trátase doutro dicionario paralelo, toda unha constelación dun millar de termos que ofrece unha radiografía do que está a ocorrer nos talleres dos artistas contemporáneos en España", engadiu de Laiglesia.


cineclube de compostela » Blog Archive » Sesión Jean-Daniel Pollet\nSesión Jean-Daniel Pollet\nMarzo 28th, 2017 | by cineclubedecompostela |\nEn 1962, con vinte e seis anos, Pollet emprende unha viaxe en coche xunto ao futuro gran cineasta alemán Volker Schlöndorff. Está a preparar o seu novo filme, Méditerranée, do que case non sabe nada ao partir. Ao seu compositor, Antoine Duhamel, dille: “os grandes monumentos que hai no Mediterráneo serán imaxes da morte, farei unha viaxe arredor do Mediterráneo, filmarei cun asistente (Schlöndorff) e despois montarei o filme”. A viaxe dura tres meses e medio. Schlöndorff renuncia axiña, desesperado polo etéreo dun proxecto ao que non lle atopa sentido ningún. Pollet segue con outro asistente grego que fala francés e insiste en non gravar, de ser posíbel, máis dun plano de cada lugar, porque iso o faría entrar no terreo do documental: el quere encontrar un modelo de filme radicalmente novo (…).\nDez anos e quince experimentos despois, que inclúen a ciencia ficción, o filme-ensaio sobre arte ou a comedia lixeira en forma de farsa, Pollet recibe unha chamada dos Laboratorios Sandoz. Para eles rodara no 1966 unha adaptación de O horla de Guy de Maupassant, unha curtametraxe de ficción herdeira da técnica de Méditerranée, mais cruzada pola presenza dun relato, un actor, a composición visual da desesperación do personaxe a partir do uso das cores, e unha simultaneidade de tres tempos narrativos; unha recreación libre e puramente cinematográfica da esquizofrenia. Nesta ocasión, os Sandoz propúñanlle construír un filme sobre a lepra co sociólogo Maurice Born. Dous meses despois de se coñeceren, os dous estaban a rodar na illa grega de Spinalonga, onde as autoridades encerraran os leprosos desde comezos de século. (…) En todo filme patrocinado por un laboratorio hai un antes e un despois do medicamento, explica Gérard Leblanc en L’entrevues. Aquí tamén: hai un cambio de escenario –a mediados de século chegou a cura, trasladáronos a un hospital da periferia de Atenas con vistas a os reintegraren na sociedade– mais a sociedade nunca os readmitiu. Ninguén cre que estean curados, é a enfermidade coas connotacións máis terríbeis desde hai demasiados séculos”.\n[Texto “Jean-Daniel Pollet. O rostro como paisaxe, a imaxe como palabra” por Guillermo G. Peydró para a proxección de Mediterráneo e A orde na facultade de Belas Artes da Universidade Complutense de Madrid, o 13 de febreiro do 2013]\nMércores 29 de marzo ás 21:30 no Pichel\n(Méditerranée, Jean-Daniel Pollet, e Volker Schlöndorff, Francia, 1963, 42′, VOSG)\n(L’ordre, Jean-Daniel Pollet, Francia, 1973, 40′, VOSG)


“De administración paralela en Galicia sabemos máis na Xunta”, di Feijóo ao Consello de Contas por criticalo usando datos estatais - Praza Pública\n“De administración paralela en Galicia sabemos máis na Xunta”, di Feijóo ao Consello de Contas por criticalo usando datos estatais\nFeijóo na rolda de prensa na que criticou ao Consello de Contas CC-BY-SA Xunta de Galicia\nO presidente insiste en rexeitar o 22% das recomendacións que o ente fiscalizador vén formulando ao Goberno galego porque “non nos parecen axeitadas” e quédase “co 78% que cumprimos”: “Eu creo nas maiorías”, di.\nAo presidente Feijóo non lle parece ben que o Consello de Contas, o órgano independente fiscalizador das administracións galegas, crítico coa xestión dos fondos públicos que fai a Xunta, empregase datos dun informe estatal para cualificar como “residual” o aforro logrado polo Goberno galego coas supresións de entes paralelos que vén publicitando na última década. “De administración paralela en Galicia sabemos máis na Xunta”, retrucoulles este xoves Feijóo aos auditores independentes.\nO Consello de Contas leva anos criticando irregularidades de todo tipo na xestión dos recursos públicos por parte do Goberno galego e emitindo recomendacións que a Xunta se resiste a asumir. Por eses incumprimentos foi preguntado este xoves Feijóo na súa rolda de prensa semanal tras o Consello da Xunta e o presidente optou por salientar o que o seu Goberno si cumpre e insistir en que non considera procedente cumprir co resto. Feijóo reduciu a un 22% as “recomendacións que non nos parecen axeitadas” e optou por salientar as correccións que si asume. “Se cumprimos co 78%, seguro que haberá causas nas restantes”, dixo. “Eu creo nas maiorías”, xustificouse.\nDurante a elaboración do informe o Goberno galego xa pedira expresamente a Contas que borrase as súas críticas polo que o ente fiscalizador considera un aforro “residual”, algo que os auditores rexeitaron decidindo manter as súas expresións\nE a continuación o propio Feijóo puxo o foco no informe específico que este ano elaborou o Consello de Contas sobre os aforros logrados pola supresión de entes paralelos, boa parte deles creados durante os gobernos de Manuel Fraga. Durante a elaboración do informe o Goberno galego xa pedira expresamente a Contas que borrase as súas críticas polo que o ente fiscalizador considera un aforro “residual”, algo que os auditores rexeitaron dedicindo manter as súas expresións. E este xoves o propio Feijóo verbalizou as críticas. “O Consello de Contas fai unha análise dos aforros que ten a administración paralela que extinguimos, pero non fai análise de todas as medidas na administración paralela que mantemos”, dixo, para censurar que o ente fiscalizador empregase como “fonte” para a súa análise, malia que non foi a única, “un informe do Goberno central”. “Ese informe é incompleto”, criticou Feijóo.\nO propio Consello de Contas critica que para as súas análises ten que recorrer a ese tipo de datos estatais porque a Xunta aínda non cumpriu coa obriga de crear un rexistro autonómico de entes paralelos\nPorén, o propio Consello de Contas critica que para as súas análises ten que recorrer a ese tipo de datos estatais porque a Xunta aínda non cumpriu coa obriga de crear un rexistro autonómico de entes paralelos. Por outra banda, a análise de Contas non é só cuantitativa sobre o número de entes suprimidos senón que afonda tamén no funcionamento interno criticando cuestións como que a Xunta rescatase persoal de entidades suprimidas manténdolles soldos superiores aos do funcionariado, o que cualifica como inxusto e ineficiente.\nPola contra, o presidente si deu validez a outras conclusións do Consello de Contas beneficiosas para el. “Eu agradézolle moito ao Consello de Contas o seu informe porque di cousas importantes, certifica que cumprimos cos obxectivos de déficit, coa débeda pública”, dixo, para considerar que o ente fiscalizador “acredita que temos boa xestión”.\nO ente fiscalizador pediulle que fixe “obxectivos e indicadores de cumprimento” para os incentivos fiscais, pero o Goberno galego rexéitao expresamente. Nos últimos dous anos deixou sen impostos ás herdanzas de ata un millón de euros e rebaixounos á compra de segundas vivendas ou aos casinos e bingos


Páxinas entomolóxicas: Época de máxima diversidade, máis ataques á vida.\nÉpoca de máxima diversidade, máis ataques á vida.\nXinandromorfo de Issoria lathonia, metade macho,\nmetade femia, atopada en campos de\nValdeorras en maio do ano pasado.\nEn moitas ocasións vemos singularidades nos seres vivos que non pasan de ser curiosidades e, cientificamente, temos que resignarnos a iso, pois é moi difícil seguirlle a pista sen un traballo intensivo que demostre a relación deles con causas naturais ou inducidas por actividades humanas.\nPois ben, ditos estudos para o caso dos xinandromorfos, existiron hai xa medio século, pois como dicía a ecóloga clásica, Rachel Carson:\nOs mosquitos expostos ao DDT durante varias xeracións convírtense en estrañas criaturas chamadas xinandromorfos: son en parte machos e en parte femias.\nAs plantas tratadas con varios fenois sofren unha profunda destrución dos cromosomas, cambios nos xenes e un sorprendente número de mutacións, "cambios hereditarios irreversibles". Esas mutacións tamén se producen nas moscas do vinagre, os suxeitos clásicos de experimentos xenéticos, cando se someten ao fenol; ditas moscas presentan mutacións fatais tralo contacto cun dos herbicidas correntes ou co uretano. O uretano pertence ao grupo de substancias químicas chamadas carbamatos, dos que se obtén un número crecente de insecticidas e outros produtos químicos para a agricultura. Dous dos carbamatos úsanse en realidade para impedir o grelado das plantas almacenadas, precisamente debido aos seus probados efectos en deter a división celular. Un deles, a hidracina maleica, considérase un importante mutáxeno.\n(traducido a partir do capítulo "A través de una estrecha ventana" na Primavera silenciosa).\nHoxe, paseando pola vila, decateime de ata qué punto pode ser importante saber ler, pois as pombas que normalmente nos amenizan a tarde na praza, andaban a tomar areas mesturadas cun veleno e substancias tóxicas, tal como advertía dilixentemente un cartel, prohibindo o paso a tal campo de exterminio de malas herbas ou pequenos insectos, e foco de enfermidades por toxicidade aguda ou cancro para aves e outros animais, incluídos os humanos menos dispostos a facer caso dos avisos escritos, que entremos en contacto con ese céspede. Cómpre recordar ás autoridades municipais en xeral que existen alternativas que nos poñen en menor perigo, tal e como advirte o Safer Pest Control Project de Chicago, que recoñece ademáis que non todos os herbicidas e pesticidas están baixo os controis suficientes aínda hoxe (en EE.UU; aquí nin sequera hai información):\nCéspedes, aceptables e saudables: Aviso, nenos no lecer.\nMoitas veces, nos seus xogos divertidos como correr descalzo pola herba, os nenos entran en contacto con pesticidas. Despois de andar polo céspede, persoas e animais poden deixar as alfombras e mobles cubertos con pesticidas. Ata o po da casa pode quedar contaminado por eles.\n1. Segundo algúns estudos, existe unha relación entre o uso de pesticidas do céspede e risco, catro veces ademais, que os nenos contraeron o sarcoma branco de tecidos .\n2. Nestes estudos, tamén afirma que a incidencia de cancro no cerebro na infancia é 2-6veces\nmaior nos domicilios en que o pesticida se utilizou.\n3. Os nenos son especialmente vulnerables aos pesticidas, como o aire que respiramos é máis preto do chan\nonde se aplican, e tamén son máis propensos a poñendo as súas mans na boca ou esfregar os ollos\nas mans sucias. Ademais, o corpo do neno - como o seu\ndefensa contra as toxinas - aínda está en desenvolvemento.\nCINCO PASOS PARA UN CÉSPEDE LIBRE DE PESTICIDAS:\n1. Regue axeitadamente\n2. Corte o céspede a xeito\n3. Empregue fertilizante orgánico\n4. Semente e use abonado superficial cada ano\n5. Elimine as malezas ao natural.\n(ver o link do título para a explicación de cada paso)\nE relacionando coa entrada anterior neste blog, a escaseza de arañas e outros predadores en zonas cortadas do noso campo, tratadas con pesticidas e "coidadas" coincide curiosamente coa ausencia de pragas de cigarriñas escumadoiras e escaravellos defoliadores, mentres que outras zonas "a monte", ofrecen maior diversidade, máis arañas, e menos pragas. O control de pragas pasa por non ignorar nin atacar os que normalmente as controlaban cando non eran pragas. Non é soamente ecoloxía ou saúde pública, é economía viable e sentido común:\nLarvas do crisomélido azul (Agelastica alni) atacando masivamente\nas árbores, aquí unha folla de ameneiro (Alnus glutinosa).\nNas proximidades, tamén adultos sobre ameneiros\ne salgueiros (Salix atrocinerea).\nTampouco as novas por Galicia parecen tranquilizarnos aos que pensamos que se abusa demasiado dos biocidas: Aves de la Ría do Burgo, A Coruña: WWF: Galicia, en la cola de la lucha contra el veneno\nPublicada por Pablo Carballo Felpete à(s) 18:00\nEtiquetas: Agelastica alni, herbicidas, Issoria lathonia, pesticidas, pragas, Rachel Carson, xinandromorfo\nMaio, mes das... arañas!


Capítulo 72: Soltando lastre\nCapítulo 74: Promesas cumpridas\nCapítulo 73: O obxectivo\nIrene Sampedro refúxiase na casa dos Matalobos, tras a morte de Zico. A axente da Garda Civil, cuxo nome real é Alba Varela, sospeita que Carmelo lle oculta certa información e el non o nega; á fin e ao cabo, non se lle coñece pola súa transparencia.... As cousas están a complicarse demasiado e Irene debería abandonar A Sardiñeira, pero ten demasiadas razóns para non facelo; unha delas, o propio Carmelo.\nTáboas e Carmelo cítanse unha vez máis. A información sobre Guzmán resultou ser certa e a colaboración entre o líder dos Matalobos e a Garda Civil debe continuar.\nMentres, nos clans da Sardiñeira, as cousas están a complicarse. Os homes de Carmelo necesitan que o seu xefe nomee o seu segundo, agora que Zico xa non está. Antón aspira a este posto, pero ninguén ao seu redor confía en que sexa a persoa axeitada.\nNo caso dos Veloso, os seus homes no porto esixen mellorar a súa remuneración, agora que a Garda Civil lles pisa os talóns. Vanesa perdeu o respecto dos seus e necesita, máis que nunca, a axuda incondicional do Pincho.\nE para complicar aínda máis as cousas, Aníbal móstrase moi descontento co traballo de Carmelo. Non lle gusta como eliminou a Zico, sen antes permitirlle interrogalo. Ademais, hai unha cousa que lle preocupa especialmente: Irene Sampedro está marcada e, con todo, segue viva.


Lores desmonta unha por unha as mentiras do PP coa compostaxe - Novas - BNG comarca de Pontevedra - BNG - Bloque Nacionalista Galego\nbngpontevedra 16 abr. 2018 - 12:51\nÉ ben coñecido que o tratamento de residuos urbanos a traveso da compostaxe é un compromiso programático e electoral deste goberno e desta Alcaldía. E nestes tempos nos que na política parece valer todo, para nós segue a ser un valor esencial cumprir co prometido, e non imos renunciar a facelo. Polo tanto, quede claro, que faremos todo o posíbel e, se me apuran, case o imposíbel, para cumprir co noso compromiso de implantar a compostaxe. Tardaremos uns meses mais ou menos, pero mentres gobernemos este concello seguiremos adiante coa implantación da compostaxe dos biorresíduos.\nA Lei estatal 22/2011 de 28 de xullo de residuos e solos contaminados, en adiante Lei Estatal de Residuos, o Plan Estatal Marco de Xestión de Resíduos 2016-2022, en adiante PEMAR, aprobado polo Consello de Ministros o seis de Novembro de 2015, o PXRUG, na súa versión inicial de 2011 e na súa actualización de 2014, fixan de xeito claro as normas e a senda pola que temos que camiñar na xestión dos resíduos urbanos.\nAsi, A Lei Estatal de Resíduos, no seu artigo 24 escrebe o seguinte: “As autoridades ambientais promoverán a compostaxe doméstica e comunitaria”.\nO PEMAR ten entre os seus obxectivos declarados o fomento da economía circular e o tratamento en proximidade daqueles resíduos susceptíbeis de ser tratados.\nPara os que sempre defendemos á compostaxe foi, en principio, unha boa noticia, pois por fin tiñamos un marco legal e un impulso á compostaxe dende administracións superiores.\nA Lei Estatal de Resíduos, o Pemar e o PXRUG marcan o obxectivo obrigatorio de acadar un 50% de resíduos urbanos que teñen que ser sometidos a preparación para a reutilización ou reciclado para o ano 2020\nÉ literalmente imposíbel reciclar o 50% dos residuos urbanos se non se tratan os biorresiduos\nEn Pontevedra o 52% dos resíduos urbanos son biorresiduos, se a isto engadimos que a fracción resto irrecuperábel para a reciclaxe, no mellor dos casos non baixa do 15%, teríamos que con unha utópica separación e reciclaxe do 100% do vidro, papel, envases, RAEE’s, etc, nunca pasaríamos do 33%; na realidade non chegaríamos nin ao 20%, que é a situación actual. Así pois, para poder cumprir coa Lei, non queda máis remedio que actuar sobre os biorresiduos, sobre a fracción que supón, como dixen, o 52% do total.\nAsi pois, con esta normativa, como se ve xa relativamente antiga, o marco mudou substancialmente. Incluso SOGAMA, anteriormente feroz e agresiva enemiga da compostaxe, empezou a fomentar a compostaxe individual, bastante mal xestionada por certo, e deseñou unha planta industrial de compostaxe de biorresiduos, que estaba no PXRUG no 2011 e aínda hoxe non entrou en funcionamento. O Ministerio de Medio Ambiente creou programas para fomentar a compostaxe individual e comunitaria, ao que están acollidos en Galiza, San Sadurniño, Cerdedo, despois Cerdedo-Cotobade, e Allariz.\nSaben que en Allariz xa hai composteiros comunitarios en medio urbano como os de Pontevedra pagados polo Ministerio de Medio Ambiente e que en Cerdedo-Cotobade probablemente pronto os haberá?\nSaben que o plano Revitaliza é unha versión mellorada deste programa financiado polo Ministerio?.\nE saben que os tres concellos, Cerdedo-Cotobade tamén, teñen pedido asesoramento aos técnicos do Revitaliza?\nA vía da compostaxe, e, entre elas, a compostaxe comunitaria semella imparábel, e que todas as forzas políticas lexislaron a favor dela, da comunitaria.\nEu podo entender que haxa persoas que se opoñan, como o entendo dos que se opoñen aos límites de velocidade, a pagar tributos ou a unha expropiación. O que non se pode entender é que unha forza política que aproba unhas normas, tente sabotear a súa aplicación.\nPero o PP de Pontevedra segue erre que erre en contra da compostaxe, van en dirección contraria. Dá igual que o Ministerio de Medio Ambiente, e que a Xunta, vaian na dirección de impulsar a compostaxe individual e a comunitaria, e que a sigan os Concellos de Cerdedo-Cotobade, Redondela, Baiona, Sanxenxo ou Mondariz-Balneario.\nA compostaxe comunitaria está recollida, amparada e impulsada pola normativa, a maioría dela aprobada polo PP\nEste ir en dirección contraria, incluso ao seu propio partido, podería sorprender a alguén. A nós non, mais ben coa súa traxectoria, resultaba previsíbel.\nPolo ano 2002, mentres que Telmo Martín en Sanxenxo, peatonalizaba, o P.P. de Pontevedra facía campañas e mobilizacións contra a peatonalización de Pontevedra.\nUns anos despois, mentres que a Xunta instalaba redutores de velocidade e pasos sobreelevados en Marín e Ponte Caldelas, o PP opoñíase frontalmente en Pontevedra.\nNo ano 2017, mentres os Alcaldes do PP pedían e instalaban lombos nas estradas provinciais dos seus concellos, vostedes montando manifestacións en contra dos instalados en Pontevedra.\nE estamos outra vez na mesma tesitura. En contra das determinacións e propostas da U.E., do Estado e da Xunta, pretenden boicotear a compostaxe en Pontevedra. Desde o primeiro día, todos os días.\nAs mentiras do PP coa compostaxe\n1) COMPOSTAXE EN PLANTA E COMPOSTAXE INDIVIDUAL\nDixeron que están a favor da compostaxe en planta. Xa o vimos cando lle montaron unha guerra furibunda aos comuneiros da Canicouva por ceder os terreos. Compostaxe en planta pero sen terreos para a planta. Esa é a súa coherencia.\nChegou a descalificar a compostaxe individual dicindo que era como volver ao porquiño, que o moderno era outra cousa. Agora dín que a defenden. Esa é a súa coherencia.\nDeixaron facer coa compostaxe comunitaria, porque alguén lles asegurou que ía a dar problemas, agardando que esas supostas desgrazas bíblicas nos ían a meter en apuros.\nComo non deron ningún problema, montáronos vostedes, ás veces con uns inesperados compañeiros de viaxe, nunha campaña baseada nuns argumentos que non se sosteñen por ningún lado:\n2) ARGUMENTO LEGAL\nEn ningún lugar da Lei aparece que os composteiros comunitarios precisen autorización da autoridade ambiental, neste caso da Xunta de Galiza. Nin tan sequera comunicación preceptiva.\nQue se saiba, os residuos urbanos están catalogados como non perigosos. Vexamos o que di o artigo 29.- da Lei Estatal de Resíduos: “deberán presentar unha comunicación previa os que xeren máis de 1.000 t/ano de resíduos non perigosos”, isto é o que di, e ningún Centro de Compostaxe Comunitaria xera nin trata unha cifra semellante- No caso de maior utilización non chega ás 50 t/ano, vinte veces menos do límite que establece a Lei.\nAsí pois, nin autorización previa nin tan sequera comunicación previa.\nPero miren vostedes, quixeron no Revitaliza, que dirixe o Sr. Mosqueira, ser tan escrupulosos que si fixeron a comunicación, e foron funcionarios tanto da Consellería de Medio ambiente como de Sanidade a inspeccionalos.\nEnganan á xente cando lle contan que é precisa autorización. Algún que lles creu chegou a pedirllo á empresa que construía as bases.\n2) ARGUMENTO DE CHEIROS\nEn Pontevedra hai colocados 11 centros de compostaxe comunitaria, na provincia 61, case todos levan máis dun ano funcionando, varios deles chegan aos dous, e ningún dou problemas de cheiros. Como non cheiran na realidade, inventamos que van cheirar no futuro. Se o proceso se fai ben, e para iso están os mestres composteiros, non cheira. Está comprobado e recomprobado.\n3) ARGUMENTO DE ROEDORES\nSó o descoñecemento, entendíbel nos veciños, non en vostedes, das características técnicas das bases e dos composteiros pode levar a afirmar algo así. Por debaixo non poden entrar porque leva unha malla antiroedores impenetrábel, as paredes exteriores de imposíbel acceso, e se alguén os botase por enriba, nun ambiente interno que pode acadar os 65 ou 70 graos, pouco futuro tería o bicho, a non ser producir composta.\n4) ARGUMENTO DOS INSECTOS\nO mesmo que o anterior. Só se a tapa non pecha ben, pode dar lugar á presenza de insectos. Se pecha ben, coas temperaturas que hai dentro do composteiro, non hai insecto voador que resista.\n5) ARGUMENTO DE FALTA DE INFORMACIÓN E DE ESCOITAR AOS VECIÑOS DA RÚA EDUARDO PONDAL E ALEDAÑOS\nEn relación á información aos veciños e veciñas, creo que é de todos coñecido que houbo unha reunión coa asociación de veciños, que é quen solicitou a instalación dos composteiros na que se comunicou que era necesario o compromiso de fogares para instalalo. Despois houbo unha reunión informativa aberta, anunciada pola prensa e nos portais. Alí estaba, por exemplo, José Luis Martín, que non se enterou por ningún convite ou comunicación do concello, senón polos medios anteriores. Este é o protocolo fixado para todo o Plan Revitaliza, e xa van colocados 61 centros na provincia en 22 concellos e proximamente irán outros tantos. En ningún dos anteriores 61 en concellos de toda cor política, incluídos do PP, houbo queixas de falta de información, en ningún. Agora temos que escoitar que hai problemas de información. Cal é a única diferenza entre os 61 anteriores e este de Eduardo Pondal? Que se meteu polo medio o PP de Pontevedra.\nQue teríamos que facer segundo o PP de Pontevedra? Igual convocar reunións e máis reunións até que aparecera un que se opuxese e darlle a razón contra toda evidencia? Igual, eu que sei.\nNin ilegalidades por falta de autorización, nin roedores, nin insectos, nin cheiros, nin ubicacións por decisión política, nin falta de información, nin non escoitar aos veciños, nin actuación fóra de lugar da policía.\nA partires da solicitude, das sinaturas e das aportacións previstas ou comprobadas, as ubicacións escóllense con criterios estritamente técnicos: condicións topográficas, centralidade en relación aos aportantes, existencia de conexión á rede de água, e outros criterios que manexan os expertos.\nDe Eduardo Pondal, hai un escrito seguido de firmas, e algúns individuais, con contido similar. En ningún deses escritos se pide ningunha reunión nin entrevista. Limítanse a solicitar a paralización da instalación, sen dar moitas explicacións, a maiores dos motivos e medos que vostedes lle transmitiron. Comprenderán que si uns veciños piden composteiros, se se dou toda a información a quen quixo recibila, non podemos paralizar a súa implantación. E comprenderán que resulta difícil recibir ou ter unha reunión con quen non a solicita. Por certo, que varios dos asinantes xa falaron con este Alcalde e con outros concelleiros do goberno, incluso recoñecido publicamente por algún deles, aínda que fose para terxiversar despois as nosas palabras, pero falamos.\nSi hai unha solicitude, unha única, en relación a Ponte Boleira. Nela non fai ningunha crítica nin preocupación nin motivo, simplemente pide unha cita co Alcalde. É a única que hai pendente, se é que non falou xa con algún de nós. Non o sei porque os que falaron non se identificaron.\n6) ARGUMENTO DA INTERVENCIÓN POLICIAL O PASADO MÉRCORES 4 DE ABRIL\nMiren vostedes, a policía local de Pontevedra ten uns protocolos de actuación acorde á Lei, a triste Lei Mordaza, que segue igual en todos os casos.\nHai uns meses, cando uns chavales de Galiza Nova estaban facendo un mural de Rosalía nun muro de bloques en Campolongo, vamos, estábano adecentando, unha persoa chamou á polícía local, alá foi a policía, identificou aos pintores e, como non tiñan autorización, comunicou os feitos á subdelegación do goberno. Neste caso, a empresa chamou aos funcionarios, a policía acudiu, identificou aos que estaban intentando paralizar as obras e, como é preceptivo, comunicou os feitos á Subdelegación do Goberno. Exactamente igual nun caso que noutro, sempre actúan igual.\nNeste caso do intento de paralizar as obras en Eduardo Pondal, o Concello, dado que afectan a un ben municipal, a maiores da obrigada comunicación á subdelegación, podería abrir un expediente sancionador aos que pararon transitoriamente as obras. Xa llo anuncio que estean tranquilos. Non o faremos. A Lei Mordaza aprobouna o PP en solitario en Madrid, nós estamos en contra dela e, no que poidamos, non a aplicaremos, pero os protocolos da policía local son os mesmos para todos, e se actúan en contra das determinacións da Lei Mordaza que están recollidas no protocolo pódense meter os policías nunha lea.\nCreo que queda claro, ben clariño.\nA compostaxe comunitaria está recollida, amparada e impulsada pola normativa, a maioría dela aprobada polo PP.\nParten dun erro de fondo moi grave. Montaron antes da últimas municipais unha guerra pensando que perderon a alcaldía de Pontevedra pola empacadora de Pontevedra-Vilaboa, feito falso, e quixeron reeditala. A consecuencia foi que baixaron de 11 a 7 concelleiros. Pero persisten no erro. Non ven que a maioría está a favor da compostaxe e que incluso os que logran mover tamén o dín e o único polo que se queixan é polas ubicacións decididas por criterios exclusivamente técnicos.


UCN considera positivo que Nigrán poida recuperar as instalacións do Náutico de Panxón - ValmiñorTV\nInicioGALEGOUCN considera positivo que Nigrán poida recuperar as instalacións do Náutico de Panxón\nO partido independente Unión Centrista de Nigrán (UCN), por medio do seu portavoz, Antonio Fernández Comesaña, considera moi positivo para Nigrán que se poidan recuperar as instalacións do antigo Club Náutico de Panxón, para uso e goce dos veciños. O grupo apoiou na Comisión Informativa de Asuntos Xerais a proposta exposta polo grupo municipal de Nigrán Decide, que foi asumida por unanimidade por toda a Corporación.\nUCN entende que unhas instalacións construídas na década dos anos 60 como Club Náutico, xestionado por un reducido grupo exclusivo e elitista de residentes en Panxón, sen que os veciños nin mariñeiros puidesen ter acceso ás súas instalacións, e que desde hai bastantes anos non se están realizando actividades náutico-recreativas, limitándose exclusivamente á explotación como negocio de hostalería, e que desgraciadamente bastantes problemas xeraba aos veciños durante a tempada estival.\nUCN considera unha magnífica oportunidade para que o Concello de Nigrán expoña a Portos de Galicia a posibilidade de recuperar para o dominio público local as citadas instalacións, e así poder destinalas a actividades náutico-deportivas, das que lamentablemente Nigrán carece, antes de que volva ser privatizada a súa xestión para uso hostaleiro, polo que non cumpriría os fins previstos.\nUCN propón e considera moi importante tamén poder abrir as citadas instalacións aos mariñeiros de Panxón, dado que non dispoñen de local algún para as súas necesidades e así compartir actividades, despois de tantos anos no esquecemento.\nFernández Comesaña, confía en que o alcalde Juan González, unha vez aprobada a proposta no próximo pleno, sexa capaz de xestionar ante Portos de Galicia o destino das instalacións do Club Náutico de Panxón, para uso e goce de todos os veciños de Nigrán.


Corbicula fluminea - Asociación Naturalista "Baixo Miño" (ANABAM)\nBIODIVERSIDADE > FAUNA > MOLUSCOS > MOLUSCOS DE AUGA DOCE\nANABAM COLABORA NUNHA TESE DOUTORAL SOBRE A AMEIXA ASIÁTICA (Corbicula fluminea) NO RÍO MIÑO\nA tese doutoral lévase a cabo na Universidade de Vigo polo investigador Noé Ferreira Rodríguez, baixo a dirección de Isabel Pardo. Entre outros obxectivos busca coñecer o estado actual do molusco Corbicula flumina en Galicia. Tamén que consecuencias tivo, e ten, para o hábitat no que se desenvolve así como para as especies nativas. Finalmente tamén se estudia as posibles medidas de control que permitan reducir o impacto desta molusco invasor no ecosistema.\nFroito de anteriores traballos realizados con esta especie, é a publicación “Abiotic controls on population structure of the invasive Corbicula fluminea (Müller, 1774) in the River Miño estuary” recentemente aceptada na revista alemana Fundamental and Applied Limnology (FAL).\nDereita: Ameixa asiática Corbicula fluminea nunha mostra recollida durante as tarefas de mostraxe. Fotografía: Noé Ferreira Rodríguez, ANABAM.\nANABAM presta apoio loxístico e humano para a parte do traballo que se desenvolve no Río Miño. Para elo, dende abril efectuáronse tarefas de mostraxe ao longo do esteiro do Miño dende a embarcación desta asociación denominada “Garzota”, e patroneada por Ricardo Portela, membro do Grupo de Traballo (G.T.) de ANABAM. Esta embarcación é utilizada pola asociación para os desprazamentos dos diferentes estudos no río Miño que levan a cabo os membros do GT.\nDereita: Bivalvos nativos da especie Unio delphinus atopados durante as campañas de mostraxes no Río Miño. Fotografía: Noé Ferreira Rodríguez, ANABAM.\nCorbicula fluminea NO TRAMO BAIXO DO RÍO MIÑO\nTexto e fotos: Noé Ferreira Rodríguez\nActualizada o 15-03-2014\nO traballo levado a cabo polo autor deste artigo, coordinado e dirixido pola Dra. Isabel Pardo, do Laboratorio de Limnoloxía (Departamento de Ecoloxía e Bioloxía Animal) da Universidade de Vigo, centra as liñas de investigación na situación desta especie exótica invasora no Esteiro do Miño e das implicacións biolóxicas que a mesma ten sobre o ecosistema.\nNos últimos anos, polo menos sete especies de moluscos invasores foron introducidas na Península Ibérica, destes Potamopyrus antipodarum, especie procedente de Nova Zelandia e Corbicula fluminea, poden atoparse no Río Miño, coas implicacións ecolóxicas e medio ambientais que estas invasións provocan.\nA ameixa asiática é un molusco procedente de Rusia, Tailandia, Filipinas, China, Corea, Xapón, Taiwán e algunhas parte de África. A principios do século XX comezou a súa expansión chegando a Norteamérica de mans da poboación china que emigrou a estas terras na procura de traballo e onde foi levada como alimento. Dende entón, a súa expansión foi imparable, transportada voluntariamente nalgúns casos como especie ornamental ou involuntariamente na auga de lastre de grandes barcos, citouse por primeira vez na Península Ibérica no ano 1980, no Río Teixo. e no ano 1989 no Río Miño, aínda que a súa presencia neste río xa foi constatada no ano 1984 polo Dr. Emilio Rolán na monografía editada por esta asociación “Moluscos Acuáticos do Esteiro do Miño” (1994).\nEste molusco filtrador ten a súa dieta baseada principalmente en fitoplancton, pero cando este resulta limitante, pode completar a súa dieta mediante a filtración de bacterias e materia orgánica en suspensión. Trátase dunha especie hermafrodita que se reproduce durante todo o ano, a fecundación é interna, do mesmo xeito que o desenrolo das larvas, con dous períodos de gravidez ao ano (abril-maio e xuño-novembro), cunha taxa de fecundidade de preto de 70.000 individuos ao ano.\nNo Río Miño os individuos xuvenís aséntanse en augas pouco profundas do tramo intermareal migrando a medida que crecen a augas máis profundas. A preferencia de substrato atópase cando este presenta grandes cantidades de materia orgánica, esta composto por sedimento de grao fino e velocidade da corrente é baixa, sendo o principal factor limitante na súa distribución o incremento na salinidade, o que fai que non se atope máis abaixo da desembocadura do Río Tamuxe, na marxe galega do Miño.\nOs efectos negativos de C. fluminea sobre os ecosistemas pasan pola alteración do ciclo da materia orgánica no sedimento, a estrutura trófica, e especialmente afectada, a produción primaria dos ecosistemas chegando incluso a suprimila por completo nalgúns esteiros estudados traducíndose este descenso na produción primaria nunha diminución na turbidez da auga o que favorece o crecemento de macrófitas.\nA distribución espacial dos bivalvos nativos vese alterada por competencia directa polo espazo desaparecendo localmente no tramo baixo do Miño especies como Margaritifera margaritifera ou quedando a súa distribución relegada a zonas onde as condicións non son óptimas para a ameixa asiática, como Pisidium amnicum, especie que chegou a darse por extinta localmente no ano 1990, pouco despois da aparición de Corbicula fluminea no Miño, pero que en estudos publicados no ano 2007 a sitúan augas arriba, onde as características do substrato non permiten o establecemento da especie exótica.\nA lexislación actual móstrase máis restritiva coas prácticas que poden ocasionar a invasión de novos hábitats por especies como a ameixa asiática, dende a publicación en Novembro do pasado ano do “Listado e Catálogo Español de Especies Exóticas Invasoras”. Pero a concienciación dos graves problemas que a liberación destas especies poden ocasionar aos ecosistemas, é fundamental á hora de loitar contra o establecemento de novas invasións biolóxicas e controlar as xa existentes.


ATSA perde a concesión do transporte de viaxeiros entre o Val Miñor e Vigo - ValmiñorTV\nInicioBAIONAATSA perde a concesión do transporte de viaxeiros entre o Val Miñor e Vigo\nAutomóviles de Tuy SA deixará de prestar o servizo público de transporte regular de viaxeiros entre Baiona, Gondomar e Nigrán e Vigo. Tras cincuenta anos levando aos veciños e veciñas do Val Miñor ata a cidade olívica, a empresa non logrou gañar o concurso convocado pola Consellería de Infraestruturas e Mobilidade, ao que se presentaron catro UTE’s (Unións Temporais de Empresas).\nA Xunta de Galicia adxudicou o contrato de concesión de servizo público de transporte regular de viaxeiros de uso xeral por estrada, correspondente á “Comarca do Baixo Miño e sur da Comarca de Vigo”, á UTE LUGOVE, integrada polas empresas Asistencia Técnica Maturo, SL, Empresa Raúl SA, Autocares Fadista SLU, Subús Grupo de Transporte SLU, Secc. Automóvil SA e Autobuses del Triángulo SL.\nEste lote inclúe ademais o traxecto entre Gondomar e Vigo, ata agora en mans de Viajes Melytour SL, o que resolverá o conflito entre as concesionarias existente ata o de agora, e que impedía que os viaxeiros dos autobuses de ATSA puideran subir e baixar na estación gondomareña.\nO prazo de execución do contrato será de 10 anos contados a partir da data de inicio da prestación do servizo. O prazo de duración do contrato poderá prorrogarse ata un máximo de 2 anos adicionais.


Transformación dixital – Dimensiona Consultoría Tecnolóxica\n/ TRANSFORMACIÓN DIXITAL\nEspecialistas en solucións tecnolóxicas\nDimensiona contribuíu a diferentes procesos de transformación dixital creando solucións tecnolóxicas a medida para clientes de diferentes sectores (sector primario, empresa pública…)\nA transformación dixital é un proceso de evolución polo que as empresas realizan cambios sostidos na dixitalización de procesos e na integración dinámica de ferramentas tecnolóxicas en todas as súas áreas a nivel estratéxico, procesal e de produto/servizo.\nNo concepto de transformación dixital entran en xogo a análise constante para a mellora da toma de decisións a nivel directivo, fluxos de traballo, dinámicas de equipo, habilidades do equipo humano ou desenvolvemento de novas liñas de negocio.\nA ferramenta tecnolóxica é un elemento importante na ecuación da transformación dixital, pero o importante é o cambio cultural que a empresa desenvolve apoiada na devandita ferramenta para unha mellora da competitividade e unha proposta de valor máis exitosa.\nPor que é necesaria a transformación dixital empresarial?\nA transformación dixital é unha realidade e é por iso que as empresas están a aumentar as partidas destinadas a este fin.\nOs procesos de transformación dixital nunha empresa abren un abanico de posibilidades entre os que destacan:\nXeración de vantaxes competitivas para a organización.\nApertura de novas liñas de negocio e vías de ingresos.\nMellora da eficiencia dos procesos internos.\nCatalización da cultura da innovación e adaptación -e mesmo adiantarse- aos cambios.\nOrganizacións guiadas polos datos (data driven).\nComo se logra a transformación dixital dos negocios?\n1. Deseño de estratexia\nAntes dos procesos, das ferramentas, das accións están os obxectivos e a estratexia de dixitalización que se expón para alcanzalos. A transformación dixital debe estar aliñada coa estratexia xeral do negocio para contribuír á mesma.\n2. As persoas no centro\nTodo proceso de transformación dixital de éxito defínese por situar ao equipo humano nun lugar prioritario. A asunción da nova cultura dixital da empresa por parte das persoas que forman parte dela é fundamental para que poida funcionar.\n3. Avance por proxectos\nEstablecer fitos ou metas intermedias que se materializan en cambios ou innovacións concretos.\n4. Análise e mellora constante\nRealizar preguntas sobre os resultados alcanzados e buscar a optimización en ciclos sucesivos de análise-mellora.\nProxectos de transformación dixital\nExemplos de transformación dixital que axudamos a desenvolver e que podes ver no noso portfolio.


Dous membros do Goberno Sánchez presentaron a proposta do Ingreso Mínimo Vital. Unha baseada na utopía orzamentaria e outra na lóxica europea. Ao final,impúxose a segunda, mentres que o autor da primeira subíase ao carro da fama ao aprobarse por inmensa maioría parlamentaria, xa tocaba, esa especia de premio gordo a un gabinete afundido na lameira do coronavirus.\nAgora que se fala en Europa de que a nosa Vicepresidenta, Nadia Maria Calviño, poida presidir o Eurogrupo para suceder ao portugués Mario Centeo, bo é que tamén o Ministro, Jose Luís Escribá, se salgau coa súa e impoña a súa recoñecida sensatez nunha asunto con “bitola de Urxente” para moita xente abandonada á súa sorte polos políticos durante demasiado tempo, sen que, ao facelo, vaiamos directamente á quebra total das arcas do Estado.\nCóntanme que a conversación entre Garamendi, o presidente da CEOE e Aznar axudou o seu a que o PP sumase os seus votos aos dos seus máis encarnizados inimigos\nCuriosamente os dous membros do Executivo sen carné socialista son os xestores máis brillantes do seu Consello de Ministros. Mala referencia esa para un PSOE onde o feiticeiro da tribo tamén está desaparecido en combate hai xa tempo. Un apuntamento final: Cóntanme que a conversación entre Garamendi, o presidente da CEOE e Aznar axudou o seu a que o PP sumase os seus votos aos dos seus máis encarnizados inimigos os sociatas, e , como non, a que Vox filtreara, despois de botar escuma pola boca parlamentaria, coa súa nada humillante abstención. Polo que se ve, as bambalinas aínda funcionan na España sanchista.\nSalvade á Xuíza, Carmen Rodríguez Medel, é o berro de guerra dos que aínda cremos na Xustiza con maiúscula. O seu paso á fronte ao sentar a declarar ao impresentable Delegado socialista na Comunidad de Madrid, unha reliquia do pasado, ao que Ferraz debería xubilar politicamente xa, é un acto de valor máis que notable, cando habería que tratar como normal nun Estado de Dereito medianamente democrático.\nComo describe este xoves a prensa de Madrid, moi afeccionada ás escandaleras de carácter explosivo, a Sánchez entroulle o ansia depredadora, e co seu Fiscal Xeral de confianza á fronte, a amiga Lola, está escabechando ao mesmo tempo a a Monarquía, a Pérez dos Cobos e con el á maioría dos membros da actual Garda Civil, e por suposto, a todo aquel que quere investigar o das cifras oficiais do Coronavirus, en cuxo apartado se atopa en serio perigo a Maxistrada Medel como xa sinalamos , sinó…ao tempo.\nOutro detalle singular do que pasa no país do “burricán de Troia" , ferinte denominación de orixe de Cayetana Alvarez de Toledo a un coñecido membro do Goberno, é a ferocidad con que os socialistas e algúns medios afíns tratan a xestión da residencias na Comunidad de Madrid, o cal sería máis que conveniente, se ao facelo, desviasen tamén a súa imparcial atención cara a Catalunxa e o seu pésimo labor sobre o mesmo asunto, co agravante que no Principat mesmo se queixou do tema ata o President Torra no único ataque de sinceridade do seu mandato. Ou é que os mortos na residencias catalás, queridos colegas, son de menor fuste e cantidade que os que foron abandonados á súa sorte na capital do Estado?Ou é que se trata tamén neste turbio asunto dun pacto político con Esquerra para seguir mangoneando as votacións no Congreso favorables a Sánchezman? ,\nComo ben dicía Albert Einstein nunha moi popular frase súa: "Dúas cousas son infinitas, o Universo e a estupidez humana, e aínda non estou totalmente convencido respecto ao Universo”


A nosa historia (Pepe Carreiro) ——\nEn 2013 corenta e oito mulleres foron asasinadas polas súas "parellas sentimentais" no reino de España. O terrorismo, en troca, deixou de ser unha preocupación para a sociedade. A violencia contra as mulleres preocupa un 0,3 por cento.\nGAÑADORA DO PREMIO XOSEFA IGLESIAS VILLAVERDE AO MELLOR LIBRO EDUCATIVO DO ANO 2014\nEsta parodia histórica apenas repara en mulleres senlleiras, aínda que as houbo e algunhas saen aquí. Repara e aínda se recrea nas mulleres comúns, aquelas que, sen protagonizaren episodios radiantes, foron as que mantiveron isto ao longo dos séculos. Tamén as vacas, fóra a alma, os cabalos, os burros ou, claro, os homes comúns. Toda esa grea cargou coa historia nos seus lombos. Mais as mulleres cargaron sen deixaren de atender a familia e a casa. Se cadra é por iso polo que, até non hai moito, as mulleres gaelgas, e moitas outras, mantiñan con tanto equilibrio un peso na cabeza.\nEn 2013 corenta e oito mulleres foron asasinadas polas súas "parellas sentimentais" no reino de España. O terrorismo, en troca, deixou de ser unha preocupación para a sociedade. A violencia contra as mulleres preocupa un 0,3 por cento. Preocupa máis a inseguridade cidadá, un 2,3; os políticos, un 3,7; os nacionalismos, un 1,7; os bancos, un 2,1; a monarquía, un 0,6; as excarcelacións, 0,5; o desemprego, un 78,5... E, loxicamente, preocupa moito máis a crise de valores, un 2,5.\nA documentación para esta parodia histórica foi tirada basicamente de traballos feitos por historiadoras: Textos para a historia das mulleres en Galicia, coordinado por Mª Xosé Rodríguez Galdo; Tres mulleres galegas de armas tomar. María Balteira, María Castaña, María Soliña, de Guillermina Domínguez Touriño e Felicia Estévez Salazar; Lidia Senra Rodríguez. A historia dun liderado entrañable, de Tareixa Ledo Regal; O orballo da igualdade. Asociacionismo fiminino progresista na cidade da Coruña, de Ana Romero Masiá e Carlos Pereira Martínez; Mulleres na guerrilla antifranquista galega, de Aurora Marco; 22 documentos do feminismo galego, da Fundación Galiza Sempre.\nPepe Carreiro fai un percorrido pola historia das mulleres galegas\nReseña de Ramón Nicolás no Caderno da crítica\nA historia das galegas comúns, a través de Pepe Carreiro no Galicia Confidencial


Lección maxistral Serán participativas e permitirán establecer accións personalizadas de reforzo. Contémplase a resolución de dúbidas e problemas a través do correo electrónico e/ou a plataforma FAITIC ou Campus Remoto.\nPrácticas con apoio das TIC Durante a realización das prácticas nas aulas informáticas, o profesor dará atención individualizada a cada alumno para a correcta comprensión dos obxectivos experimentais e da metodoloxía ou técnica utilizada. Unha vez rematada a tarefa, cada alumno/a verá supervisado e avaliado o seu traballo polo profesor. Contémplase a resolución de dúbidas e problemas a través do correo electrónico e/ou a plataforma FAITIC ou Campus Remoto.\nExame de preguntas de desenvolvemento Contémplase a resolución de dúbidas e problemas a través do correo electrónico e/ou a plataforma FAITIC ou Campus Remoto.


Abegondo abre o período para solicitar praza na escola infantil municipal : Detalle da nova: Concello de Abegondo\nAbegondo abre o período para solicitar praza na escola infantil municipal\nO Concello de Abegondo ten aberto ata o 31 de marzo o prazo de solicitude de novo ingreso e reserva de praza na Escola Infantil Municipal Pasiños para o próximo curso 2017/2018.\nSerán requisitos para poder solicitar praza na Escola Infantil que o menor nacese no momento de presentación da solicitude e que teña unha idade mínima de tres meses na data de ingreso (setembro de 2017). Ademais, non debe ter cumpridos os 3 anos de idade a 31 de decembro de 2017.\nOs menores que xa estiveron escolarizados no curso 2016/2017 deberán presentar reserva de praza para o novo curso.\nAs solicitudes, xunto coa documentación requirida, presentaranse no departamento de Servizos Sociais do Concello de luns a venres en horario de 8:30 a 14:30 horas. Para máis información pódese contactar co devandito departamento no teléfono 981 647 996.\nA escola infantil é un dos principais recursos que ofrece o Concello para a conciliación. O goberno local executou melloras recentemente na dependencia para seguir incrementando as súas prestacións: adquiríronse encerados dixitais e instalouse un toldo retráctil para o patio, entre outras actuacións.


Inicio Noticias Xerais ITV: FIN DE SEMANA DO 7 AO 9 DE NOVEMBRO DE 2014\nITV: FIN DE SEMANA DO 7 AO 9 DE NOVEMBRO DE 2014\nA MELLOR XORNADA DA TEMPORADA\nGran fin de semana para os distintos equipos do Numancia. Prácticamente houbo pleno de vitorias nos partidos disputados a pasada xornada que analizamos a continuación:\nMODESTOS: Gran vitoria en Mugardos no primeiro derbi da temporada. Tres puntos moi importantes e necesarios para recuperar a moral de cara aos vindeiros compromisos.\nFÚTBOL BASE: Os xuvenís xa clasificados para a liga principal da categoría vencían o AD Miño en Prados Vellos aupándose desa maneira a 4ª posición da Fase Previa. Unha cuarta posición que defenderán na última xornada.\nO equipo cadete vencía en Miño aupándose aos postos que dan acceso a liga principal da categoría. Deberán confirmar esa escalada na última xornada de Liga.\nOs infantís axudaban de maneira importante o venres na vitoria dos cadetes en Miño. O sábado visitaban algo mermados Cedeira onde caían derrotados de maneira moi axustada ante o equipo local na segunda xornada de Liga.\nFÚTBOL - 8: Seguen as boas noticias por parte dos nenos numantinos. Os alevíns vencían en Prados Vellos ao segundo clasificado, o Eume Deportivo. Os benxamíns descansaban. O prebenxamín "A" vencía con autoridade ao AD Miño. O prebenxamín "B" non quixo ser menos e vencía con claridade en Barallobre. Os biberóns xogaban en Narón nun partido onde respetaron as normas do Torneo AFACO e intentaron seguir disfrutando do fútbol.\nEn resumo, gran xornada con moitas ledicias para a parroquia numantina. Agardemos que o bon nivel amosado polos equipos do Numancia teñan continuidade na seguintes xornadas. ¡¡¡E que non se lesione ninguén¡¡¡


Catequese da primeira Xornada Mundial dos avós e os maiores - Pastoral familiar\nCatequese da 1ª Xornada Mundial dos avós e os maiores\nTiñamos que facer festa. Foi necesario celebrar a vida despois de tantos meses de pandemia, despois de tanto sufrimento, despois de tanto confinamento na casa, despois de perder tantos bicos da familia e abrazos dos amigos.\nTendo en conta o duro tratamento que sufriron as persoas maiores durante esta terrible pandemia que aínda non superamos, o papa Francisco instituíu o domingo 31 de xaneiro deste ano o primeiro Día Mundial dos Avós e dos Maiores. Unha festa que se celebrará todos os anos o cuarto domingo de xullo, preto da memoria litúrxica dos santos Xoaquín e Ana, os avós de Xesús.\nCon esta festa o Papa quere insistir en que a Igrexa está xunto cos anciáns, que os coida, que non quere deixalos en paz.Nestes momentos, quizais sexa máis importante que nunca lembrar a promesa de Xesús de que estaría connosco todos os días. E para facelo realidade, o papa invita a todos os membros da comunidade parroquial a converterse en anxos para persoas maiores que carecen de familia, que non poden consolarse coa visita dos seus fillos ou netos.\nNon podemos esquecer aos nosos maiores. O benestar que gozamos hoxe foi construído sobre eles. Aprecian a experiencia e os coñecementos necesarios para seguir avanzando sobre bases sólidas. Son a referencia que nos mostra de onde vimos. O futuro só se pode construír a partir da alianza entre mozos e vellos. os primeiros traen os seus soños, o seu desexo de cambio e progreso.\nOs maiores aportan a súa memoria, porque a sabedoría dos nosos avós afórranos esforzos inútiles, evita que percorramos camiños xa ben pisados e que resultaron imposibles ou fatais. Como nos lembra o Papa na súa mensaxe para este día, sen memoria non podes construír; sen cimentación nunca construirás unha casa. Nunca. E os fundamentos da vida son a memoria.\nSer avó, ser maior, non implica retirarse da vida, renunciar a intervir activamente no progreso da sociedade. A presenza de persoas maiores ten un gran valor para todos. Darlles o protagonismo que merecen é tamén a única alternativa á cultura de tirar que hoxe nos ameaza. Valorar ás persoas maiores é negar que as persoas só valen tanto como producen ou consumen. Valorar ás persoas maiores é afirmar que a dignidade humana é inviolable e non ten nada que ver coa forza física ou o vigor da mocidade.\nNon hai nada mellor para un neno que criar na tenrura dos avós. Non en van o novo Directorio para a catequese aprobado pola Santa Sé resalta o servizo dos avós na transmisión da fe. De feito, afirma que “hai moita xente que debe aos seus avós a súa iniciación na vida cristiá” (núm. 126).